Waarom Wakanda fiksie gaan blyDie fiktiewe nasie van die hipermoderne stad Wakanda in die fliek ‘Black Panther’. Foto: Face2faceafrica.com Deur Anton Meijer President Cyril Ramaphosa se idee van ’n trots Suid-Afrikaanse Wakanda gaan op verskeie vlakke misluk. Eerstens is hy verkeerd as hy dink ons het nuwe stede nodig. Ons het reeds genoeg stede wat nie die nodige dienste aan sy inwoners kan lewer nie. ’n Nuwe stad, met wolkekrabbers, skole, universiteite en hospitale is nie die oplossing vir die agteruitgang wat ons tans in ons stede beleef nie. Dit is ’n maklike manier om die realiteite in ons huidige stede te ignoreer. So ’n stad sal net ŉ groter kopseer en agteruitgang teweegbring. Ramaphosa moet eerder fokus op die instandhouding en opknapping van die infrastruktuur wat ons reeds het. Tweedens gaan sy Suid-Afrikaanse weergawe van die fiktiewe Wakanda nooit realiseer indien die regering enigsins ’n rol gaan speel in die oprigting van die stad nie. Jy hoef nie ver te gaan soek om voorbeelde te vind van ŉ regeringshand wat lugkastele kelder nie. Sou ons nie ’n wêreldklas-kragopwekkingseenheid gekry het nie? Dit was die regering se belofte, nou sit ons met Eskom se Medupi-kragsentrale wat weens staatsinmenging nie optimaal presteer nie. En die gevolg? Beurtkrag. Sou ons nie alreeds ’n wêreldklas-spoornetwerk gehad het nie? Nou sit ons met Prasa-treine wat te hoog is vir ons spore. Sou ons lisensiekantore, binnelandse sake en openbare uitsaaier nie lankal gedigitaliseer word nie? Ja, maar weens die staat, sit Suid-Afrikaners steeds ure aaneen in rye buite die kantore, en word ons breëbandspektrum steeds gekaap deur ’n uitsaaier wat nie kan oorskakel na moderne tegnologie nie. In Suid-Afrikaanse konteks is die werklikheid dat so ’n stad nie gaan ontstaan weens die regering se insette nie, maar eerder weens desperaatheid vanuit die gemeenskap wat agterweë gelaat is in die reeds bestaande stede. Gemeenskappe vind slim oplossings vir simpel probleme wat geskep word deur die staat. Weens ’n gebrekkige staatsdiens het gemeenskappe hulself georganiseer om slim te wees met kragopwekking, slim te wees met sy sekuriteit, en slim te wees met die oprigting van nuwe universiteite. Die vierde industriële revolusie gaan die inisiatiewe vanuit die gemeenskap net verder versterk, en gaan die regeringsmonster net nóg meer oorbodig maak. Derdens moet Ramaphosa besef dat jy nie slim stede kan bou sonder slim mense nie. Indien Ramaphosa sy droom van ’n nuwe slimstad vir Suid-Afrika wil verwesenlik, sal hy dringend moet begin om die uittog van slim, gekwalifiseerde Suid-Afrikaners stop te sit. Hy sal moet wegdoen met drakoniese beleid wat innovasie kniehalter. Weg met regstellende aksie wat voorwaardes stel aan maatskappye wat wil help om die ekonomie te bou. Basta met kwotas by universiteite wat talentvolle studente weerhou van geleenthede om te studeer in ’n rigting van hul keuse. Skrap die minimumloonwetgewing en hersien die buitensporige belastingjuk op maatskappye se skouers. Indien Ramaphosa sy slimstad wil hê, sal hy die brawe ding moet doen en sones moet skep waar vryemarkbeginsels heers. Hy sal sy eie ANC-party se beleid moet opsyskuif, en sy comrades moet verraai. Dit is sekerlik een van die grootste redes waarom sy Wakanda net fiksie sal bly.